Özlem Sara Cekic (SF), 2009-02-26:
Med den her 300-timers-regel, som bliver lavet om til en 450-timers-regel, er vi også med til at skabe en fattigdom, hvor mange mennesker vil ende fuldstændig uden for samfundet.
De vil ikke være i stand til at betale deres husleje.
Vi ved i hvert fald fra SFI-rapporten fra sidste år, at 2.500 husstande blev sat på gaden, fordi de ikke var i stand til at betale deres husleje, og mange af dem tilhørte også den her gruppe.
De mennesker kan se frem til, at de kommer til at få et rigtig, rigtig svært liv med deres børn på gaden, fordi de ikke har økonomien til at betale deres husleje.
Men det er ikke det eneste.
Med 300-timers-reglen producerer vi fattigdom, og nu bliver den jo endnu værre med 450-timers-reglen.
En femtedel af de mennesker mistede deres kontanthjælp som følge af 300-timers-reglen og har simpelt hen haft så svært ved at betale deres udgifter, at 57 pct. har lånt penge af familie og venner.
Det betyder jo, at der er nogle mennesker, som fuldstændig mister deres selvstændighed, fordi de desværre har en lidelse, der gør, at de ikke er i stand til at komme ud og tage et arbejde.
Så er spørgsmålet: Skal vi hjælpe de her mennesker?
Skal vi give dem en håndsrækning, eller skal vi slå dem i hovedet?
Det, regeringen har valgt med den her lovgivning, er at sige: De skal ikke have en håndsrækning.
Det her handler om, hvorvidt vi ønsker et Danmark, hvor der er en gruppe mennesker, som bliver sat uden for arbejdsmarkedet.
Og når Venstres ordfører står heroppe og påstår, at det her handler om, at vi skal have ligestilling for de her kvinder, så vil jeg bare sige, at det er vrøvl.
Hvis man inderligt ønskede at skabe ligestilling for de her kvinder, så gjorde man da alt for at skabe en holdningsændring, hvis der var en mand, der ikke ville have, at kvinden skulle komme ud på arbejdsmarkedet.
Så ville man da gøre alt for, at der var behandlingsgarantier, hvis de havde en psykisk lidelse, der gjorde, at de ikke var i stand til ligesom at give den en ordentlig skalle på arbejdsmarkedet.
Men det her handler jo om, at regeringen rigtig gerne vil have et Underdanmark.
Regeringen har skabt fattigdom, og fattige har aldrig været så fattige som i dagens Danmark i den her regerings tid.
Og med den her regel og lovgivning er man med til sammen med loft over kontanthjælp og starthjælp at producere fattige.
Alle har en fast holdning om det her, men det handler meget om et regeringsskifte.
Det handler om, at vi skal få skabt et Danmark, hvor alle bliver inkluderet, hvor ingen børn ender i fattigdom, og hvor ingen mennesker ender i fattigdom, fordi livet har været svært for dem, måske fordi de er flygtet fra en krig og har været så uheldige, at de har haft en psykisk eller en fysisk lidelse.
Jeg glæder mig til, at vi meget snart får væltet regeringen, så vi kan være med til at skabe et anstændigt Danmark, hvor der reelt er plads til alle, uanset om man kommer fra socialklasse 5, uanset om man hedder Ahmed eller Mehmet til fornavn.
Uanset om ens familie kommer fra Østerbro eller Nørrebro, er der plads til alle.
Og vi vil gerne skabe de samme muligheder for de her børn og deres familier.
Vi kan sagtens holde de her taler, men det rykker ikke noget.
Folk skal bare stemme rigtigt.